Агрипа д’Обине
В развихрената тук война…

Превод от френски: Пенчо Симов, 1978

chitanka.info

В развихрената тук война междуособна,

и дребен, и голям, увлечени в борби,

вилнеят тъй, че меч в страната се заби

и глъхнат градове под тишина надгробна.

Вървя и виждам как омраза безподобна

е бълвала без жал убийства, как съдби

са рухвали за миг; и още, може би,

земи ще тънат в кръв заради мъст злокобна.

Любов, Съдба, уви, смирете този бяс,

та да се възцари мирът навред у нас —

нали заради мен — човека — пламна спора?

Помагай ни, Любов, сложи на злото край!

Съдба, не може тъй, промяна вече дай,

че инак нито спор ще има, нито хора.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.